ดันประกันภัยวิศวกร รับเปิดตลาดเออีซี
อาชีพวิศวกรเป็น 1 ใน 7 อาชีพที่ต้องเปิดเสรี หลังไทยก้าวเข้าสู่ประชาคมเศรษฐกิจอาเซียน (เออีซี) ในปลายปีนี้ ซึ่งหนึ่งในการสร้างความได้เปรียบให้กับวิศวกรไทย ทั้งรายบุคคลและนิติบุคคลสามารถข้ามไปทำงานได้ คือ การทำประกันภัยความรับผิดต่อชีวิตและทรัพย์สินของประชาชน เพื่อให้ผู้ว่าจ้างสบายใจที่จะใช้บริการวิศวกรไทย
17 เม.ย. 2558

อาชีพวิศวกรเป็น 1 ใน 7 อาชีพที่ต้องเปิดเสรี หลังไทยก้าวเข้าสู่ประชาคมเศรษฐกิจอาเซียน (เออีซี) ในปลายปีนี้ ซึ่งหนึ่งในการสร้างความได้เปรียบให้กับวิศวกรไทย ทั้งรายบุคคลและนิติบุคคลสามารถข้ามไปทำงานได้ คือ การทำประกันภัยความรับผิดต่อชีวิตและทรัพย์สินของประชาชน เพื่อให้ผู้ว่าจ้างสบายใจที่จะใช้บริการวิศวกรไทย
น.ส.จิรายุ วราภรณ์ รองประธานคณะกรรมการประกันภัยเบ็ดเตล็ด สมาคมประกันวินาศภัยไทย กล่าวว่า ขณะนี้สภาวิศวกรได้ขอให้ทางสมาคมประกันวินาศภัยไทย เป็นคนกลางในการออกแบบกรมธรรม์ความรับผิดต่อบุคคลภายนอกให้กับอาชีพวิศวกรเป็นการเฉพาะ โดยต้องการให้แล้วเสร็จภายในสิ้นปี 2558 
คณะทำงานออกแบบกรมธรรม์นี้ จะมาจากคณะกรรมการกำกับและส่งเสริมการประกอบธุรกิจประกันภัย (คปภ.) สภาวิศวกร สมาคมประกันวินาศภัยไทย และผู้ประกอบการที่ต้องการใช้วิศวกร โดยปัจจัยที่นำมาใช้ประกอบด้วยจำนวนวิศวกร ขอบเขตความรับผิดชอบ อัตราการเข้า-ออกจากอาชีพ ความเสียหายที่เกิดจากการทำงานในอดีต และวงเงินที่ต้องการให้คุ้มครอง ซึ่งที่ผ่านมาได้ประชุมไป 2 ครั้งแล้ว
สำหรับความคุ้มครองที่ประกันภัยจะรับผิดชอบ คือ ความเสียหายต่อชีวิตและทรัพย์สินของประชาชน ที่เกิดจากความประมาท เลินเล่อ แต่ถ้าศาลพิพากษาว่าเป็นการประมาทเลินเล่ออย่างร้ายแรง ประกันภัยจะไม่คุ้มครอง นิติบุคคลหรือวิศวกรต้องรับผิดชอบเอง
ปัจจุบันมีบริษัทประกันภัยต่างประเทศเท่านั้นที่ขายประกันดังกล่าว จึงกลายเป็นผู้ผูกขาดราคา ซึ่งทางสภาวิศวกรต้องการกรมธรรม์ที่มีราคามาตรฐานเดียว